ส่วนที่ 1

ข้อมูลสรุป (Executive Summary)

-   บริษัท ไมด้า แอสเซ็ท จำกัด (มหาชน) “ บริษัทฯ”
    ประกอบธุรกิจการขายเช่าซื้อเครื่องใช้ไฟฟ้าภายในบ้าน

  (Electrical Home Appliance) และในช่วงปลายปี 2545 ได้เพิ่มสินค้าประเภท
  เฟอร์นิเจอร์สำหรับบ้าน(Home Furniture) รถจักรยานยนต์ (Motorcycle) ยี่ห้อชั้นนำต่างๆ
  พร้อมทั้งให้บริการก่อนและหลังการขาย
  โดยมีเครื่องใช้ไฟฟ้าภายในบ้านเป็นสินค้าขายหลักในสัดส่วนร้อยละ 89.07 ของยอดขาย
  โดยเฉพาะประเภทภาพและเสียง (Audio and Visual หรือ AV) อาทิ โทรทัศน์ วีดีโอ วีซีดี
  ดีวีดี กลุ่มลูกค้าหลักในปัจจุบัน คือ
  กลุ่มบุคคลรายย่อยระดับกลาง-ล่างที่อาศัยอยู่นอกเขตเทศบาลในจังหวัดต่างๆทั่วประเทศไทยซึ่งเป็นกลุ่มประชากรหลักของประเทศ
  บริษัทฯดำเนินธุรกิจภายใต้คำขวัญ “เพิ่มความสุข ทุกครอบครัว”
  โดยเน้นกลยุทธ์การบริการก่อนและหลังการขายแบบ “ครบวงจรและถึงที่หมาย”
  ที่เหมาะสมกับรูปแบบการดำรงชีวิตของกลุ่มลูกค้า
  ซึ่งรวมถึงบริการในรูปแบบต่างๆที่ส่งตรงถึงที่อยู่อาศัยของลูกค้า นอกจากนี้
  บริษัทฯใช้กลยุทธ์การขายและการตลาดที่แตกต่างจากผู้ประกอบการรายอื่น ได้แก่
  การรับประกันสินค้าตลอดการผ่อนชำระ การรับซื้อสินค้าเก่าเพื่อแลกเช่าซื้อสินค้าใหม่
  และการให้ระยะเวลาการผ่อนชำระค่างวดที่นานกว่าและเหมาะสมกับความสามารถในการชำระของผู้เช่าซื้อ
  คือ สูงสุด 18 เดือนสำหรับเฟอร์นิเจอร์ 24 เดือนสำหรับเครื่องใช้ไฟฟ้าภายในบ้าน 36
  เดือนสำหรับรถจักรยานยนต์ 12 เดือนสำหรับโทรศัพท์มือถือ ตามลำดับ ณ. 31 ธันวาคม 2547
  บริษัทมีสาขา 217 สาขา ครอบคลุมพื้นที่ 64 จังหวัด ทั่วประเทศไทย

-   บริษัทฯก่อตั้งขึ้นเมื่อวันที่ 12 กันยายน 2534 โดยนาย กมล เอี้ยวศิวิกูล และนาย ธเนศ
    ดิลกศักยวิทูร ภายใต้ชื่อเดิม “ บริษัท นครปฐม ไมด้า 1991 จำกัด “
    ด้วยทุนจดทะเบียนเริ่มแรก 3 ล้านบาท สำนักงานใหญ่ตั้งอยู่ที่อำเภอเมือง จังหวัดนครปฐม
    ดำเนินธุรกิจขายเครื่องใช้ไฟฟ้า และ ในปี 2540 เปลี่ยนชื่อเป็น บริษัท ไมด้า แอสเซ็ทจำกัด
    และเริ่มดำเนินธุรกิจเช่าซื้อเครื่องใช้ไฟฟ้าเป็นต้นมา

-   ณ.วันที่ 31 ธันวาคม 2547 บริษัทฯมีทุนจดทะเบียนทั้งสิ้น 520 ล้านบาท
    แบ่งเป็นหุ้นสามัญจำนวน 520 ล้านหุ้น มูลค่าที่ตราไว้หุ้นละ 1 บาท
    เป็นทุนจดทะเบียนที่ชำระแล้วจำนวน 508 ล้านบาท โดยกลุ่มผู้ถือหุ้นใหญ่ของบริษัทฯ ณ วันที่ 4
    มกราคา 2548 คือ ครอบครัวนายกมล เอี้ยวศิวิกูล และครอบครัวนายธเนศ ดิลกศักยวิทูร
    ซึ่งมีสัดส่วนในการถือหุ้นคิดเป็นร้อยละ 34.40 และ 15.98 ตามลำดับ

-   สำหรับผลประกอบการในปี 2547 บริษัทฯ มีรายได้รวมจำนวน 3,567.76 ล้านบาท
    (3,727.54 ล้านบาทจากงบการเงินรวม) เพิ่มขึ้นร้อยละ 25.42
    โดยแบ่งเป็นรายได้จากการขายจำนวน 2,064.99 ล้านบาท (2,064.99
    ล้านบาทจากงบการเงินรวม) คิดเป็นสัดส่วนร้อยละ 57.88 ของรายได้รวม
    และรายได้จากดอกผลจำนวน 1,452.61 ล้านบาท (1,611.06
    ล้านบาทจากงบการเงินรวม) ซึ่งมีอัตราการเติบโตจากปีบัญชีก่อนที่ร้อยละ 16.11 และ
    38.35 ตามลำดับ
    สำหรับยอดขายที่สูงขึ้นเป็นผลจากการขยายสาขาและการเพิ่มสินค้าในการให้บริการเช่าซื้อเพิ่มมากขึ้น
    และรายได้ดอกผลที่เพิ่มสูงขึ้น
    ส่วนหนึ่งมาจากการรับรู้ตามงวดผ่อนชำระของสัญญาขายเช่าซื้อที่เกิดขึ้นในปีก่อน
    ประกอบกับการรับรู้ดอกผลของสัญญาเช่าซื้อที่เกิดขึ้นระหว่างปี โดย ณ. สิ้นปี 2547
    บริษัทฯมีสาขารวมทั้งสิ้น 217 สาขาครอบคลุม 64 จังหวัดทั่วประทศไทย ขยายเพิ่มขึ้น 47
    สาขา จากสิ้นปีก่อนที่มีสาขารวมทั้งสิ้น 169 สาขา ครอบคลุม 60 จังหวัดทั่วประเทศไทย

-   อย่างไรก็ตามเนื่องจากการตั้งค่าเผื่อหนี้สงสัยจะสูญลูกหนี้และเงินจ่ายล่วงหน้าพนักงาน 48.88
    ล้านบาท เพิ่มขึ้นจากปี 2546 เป็นจำนวน 30.83 ล้านบาท จึงส่งผลให้บริษัทฯ
    มีกำไรสุทธิลดลงจากปี 2546 เป็นจำนวน 15 ล้านบาท
    คิดเป็นอัตราการลดลงจากปีบัญชีก่อนที่ร้อยละ 4.11 โดย ณ สิ้นปี 2547
    บริษัทมีกำไรสุทธิจำนวน 350.19 ล้านบาท (350.19 ล้านบาทจากงบการเงินรวม)

-   บริษัทฯ มีสินทรัพย์รวม 3,643.06 ล้านบาท (5,031.43 ล้านบาทจากงบการเงินรวม)
    เพิ่มขึ้นจากปีบัญชี 2546 จำนวน 1,107.33 ล้านบาทหรือร้อยละ 43.67
    ซึ่งเป็นการเพิ่มขึ้นของ ลูกหนี้ตามสัญญาเช่าซื้อสุทธิ จำนวน 494.32 ล้านบาท
    สินค้าคงเหลือจำนวน 63.87 ล้านบาท เงินลงทุนซึ่งบันทึกโดยวิธีส่วนได้เสียจำนวน 362.97
    ล้านบาท และที่ดิน อาคารและอุปกรณ์สุทธิ จำนวน 116.28 ล้านบาท
    โดยเงินทุนมาจากส่วนผู้ถือหุ้นจำนวน 1,759.63 ล้านบาท (1,978.91
    ล้านบาทจากงบการเงินรวม) เพิ่มขึ้นเท่ากับ 19.41 ล้านบาทจากปีก่อน และหนี้สินรวมจำนวน
    1,883.42 ล้านบาท (3,052.52 จากงบการเงินรวม) เพิ่มขึ้นจากปีก่อน 1,087.92
    ล้านบาท